IZVEDBENA UREDBA KOMISIJE (EU) 2020/1208

z dne 7. avgusta 2020

o strukturi, obliki, postopkih predložitve in pregledu informacij, ki jih sporočajo države članice v skladu z Uredbo (EU) 2018/1999 Evropskega parlamenta in Sveta, ter razveljavitvi Izvedbene uredbe Komisije (EU) št. 749/2014

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/1999 Evropskega parlamenta in Sveta z dne 11. decembra 2018 o upravljanju energetske unije in podnebnih ukrepov, spremembi uredb (ES) št. 663/2009 in (ES) št. 715/2009 Evropskega parlamenta in Sveta, direktiv 94/22/ES, 98/70/ES, 2009/31/ES, 2009/73/ES, 2010/31/EU, 2012/27/EU in 2013/30/EU Evropskega parlamenta in Sveta, direktiv Sveta 2009/119/ES in (EU) 2015/652 ter razveljavitvi Uredbe (EU) št. 525/2013 Evropskega parlamenta in Sveta (1) ter zlasti členov 19(5), 26(7), 37(6), 38(4) in 39(3) Uredbe,

ob upoštevanju naslednjega:

(1) Mehanizem za spremljanje emisij toplogrednih plinov in poročanje o njih, določen v Uredbi (EU) št. 525/2013 Evropskega parlamenta in Sveta (2), določa osnovni okvir za spremljanje emisij toplogrednih plinov in poročanje o njih v okviru podnebne politike. Določbe navedenega mehanizma so v celoti vključene v Uredbo (EU) 2018/1999, ki s 1. januarjem 2021 razveljavlja Uredbo (EU) št. 525/2013. V okviru navedenega mehanizma je treba sprejeti pravila o poročanju o nacionalnih prilagoditvenih ukrepih, uporabi prihodkov z dražb, finančni in tehnološki podpori državam v razvoju, okvirnih evidencah toplogrednih plinov, evidencah toplogrednih plinov ter obračunanih emisijah toplogrednih plinov in odvzemih, pravila o nacionalnih sistemih evidenc, celovitem pregledu, poročanju o politikah in ukrepih ter projekcijah.

(2) Integriran sistem za spremljanje evidenc toplogrednih plinov, projekcij, politik in ukrepov ter poročanje o njih, vključno z nacionalnimi sistemi, pomaga zagotavljati skladnost podatkov med preteklimi trendi emisij, prihodnjimi trendi emisij ter učinkom politik in ukrepov za doseganje ciljev blažitve podnebnih sprememb. Nadalje je poročanje držav članic o nacionalnih evidencah toplogrednih plinov bistveno povezano z nacionalnimi sistemi evidenc, ki so institucionalna, pravna in postopkovna ureditev za ocenjevanje emisij toplogrednih plinov. Poleg tega se s postopkom celovitega pregleda preverja kakovost predloženih nacionalnih podatkov iz evidenc. Zato je primerno pravila o nacionalnih sistemih evidenc, celovitem pregledu, sistemih za politike in ukrepe ter projekcije in obveznostih poročanja držav članic iz poglavja 4 Uredbe (EU) 2018/1999 združiti v eni sami izvedbeni uredbi.

(3) Konferenca pogodbenic Okvirne konvencije Združenih narodov o spremembi podnebja (UNFCCC) (3), ki ima vlogo zasedanja pogodbenic Pariškega sporazuma (4) o podnebnih spremembah, ki je bil sprejet 12. decembra 2015, je po 21. zasedanju Konference pogodbenic UNFCCC (v nadaljnjem besedilu: Pariški sporazum) v Sklepu 18/CMA.1 sprejela načine, postopke in smernice za okvir preglednosti za ukrepe in podporo, ki med drugim določajo poročanje o evidencah toplogrednih plinov, politikah in ukrepih, projekcijah, učinkih ter prilagajanju in podpori državam v razvoju. EU in njene države članice morajo informacije sporočiti v skladu s temi načini, postopki in smernicami najpozneje do 31. decembra 2024.

(4) V skladu z Uredbo (EU) 2018/1999 morajo države članice Komisiji predložiti dveletna poročila z informacijami o svojih nacionalnih načrtih in strategijah za prilagajanje podnebnim spremembam, v skladu z zahtevami glede poročanja, dogovorjenimi v okviru UNFCCC in Pariškega sporazuma. Te informacije se bodo uporabile za spremljanje napredka in ukrepov pri prilagajanju na podnebne spremembe, obveščanje in podporo izvajanja in pregledov strategije Unije za prilagajanje, lažje ocenjevanje napredka EU pri doseganju cilja Pariškega sporazuma v zvezi s prilagajanjem, omogočanje izmenjave dobrih praks med državami članicami in v Evropski uniji ter ocenjevanje potreb držav članic in njihove stopnje pripravljenosti za obvladovanje podnebnih sprememb. V skladu z mednarodnimi ureditvami poročanja morajo države članice zagotoviti tudi preglede ali primere dobrih praks dejavnosti na podnacionalni ravni, da bi se spodbudila ozaveščenost o ukrepih prilagajanja na drugih ravneh upravljanja in omogočilo EU, da bolje spodbuja takšne ukrepe.

(5) Glede na pretekle izkušnje s poročanjem o uporabi prihodkov z dražb morajo države članice, ki poročajo o uporabi enakovrednih finančnih vrednosti svojih prihodkov z dražb, sporočiti vrednosti, ki so reprezentativne za njihovo porabo v skladu s členoma 3d in 10 Direktive 2003/87/ES Evropskega parlamenta in Sveta (5).

(6) Poročanje držav članic o finančni in tehnološki podpori državam v razvoju bi moralo biti čim bolj podrobno in zagotovljeno na ravni programov ali dejavnosti. O informacijah, označenih z „na voljo“, se sporoča samo, če so državam članicam na voljo, ko poročilo vnesejo v sistem poročanja. Državi članici ni treba izpolniti in predložiti tabele o načrtovanem zagotavljanju podpore, če zadevne informacije niso na voljo za celotno tabelo, med drugim zaradi tekočih ali neizvedenih proračunskih postopkov. Da bi zagotovili skladnost, bi bilo treba državam članicam omogočiti tudi uporabo skupnega formata za poročanje v okviru sistema za poročanje o upnikih (CRS), ki ga je uvedel Odbor za razvojno pomoč (DAC) Organizacije za gospodarsko sodelovanje in razvoj (OECD). V skladu s Sklepom 18/CMA.1 države članice informacije o ekvivalentu nepovratnih sredstev prostovoljno zagotavljajo UNFCCC. Za zagotovitev skladnosti s poročanjem na mednarodni ravni bi bilo treba zahteve glede poročanja iz te uredbe čim bolj uskladiti z ustreznimi sklepi Konference pogodbenic, ki je namenjena sestanku pogodbenic Pariškega sporazuma, in ustreznimi metodološkimi spremembami DAC OECD, ko bodo na voljo.

(7) Sektorski obseg okvirnih evidenc predstavlja povzetek na najvišji ravni podrobnejšega sektorskega obsega skupnih evidenc toplogrednih plinov. To zagotavlja, da so ocene emisij in odvzemov, sporočene v okvirnih evidencah za leto t – 1, skladne z ocenami v evidencah toplogrednih plinov, sporočenih v letu t – 2. Sektor rabe zemljišč, spremembe rabe zemljišč in gozdarstva (LULUCF) je sestavni del letne evidence, države članice pa bi morale v svojo okvirno evidenco toplogrednih plinov vključiti ocene emisij in odvzemov iz LULUCF.

(8) Da bi zagotovili preglednost zavez za zmanjšanje emisij, nenehno izboljševanje kakovosti in lažji postopek strokovnega tehničnega pregleda, je v poročilih držav članic potrebna visoka stopnja tehničnih podrobnosti in informacij. Poleg tega Uredba (EU) 2018/1999 vključuje zahteve glede poročanja na podlagi Uredbe (EU) 2018/841 Evropskega parlamenta in Sveta (6) in Uredbe (EU) 2018/842 Evropskega parlamenta in Sveta (7) v okviru letnega poročanja o evidencah toplogrednih plinov ter se z vzpostavitvijo postopka celovitega pregleda v letih 2027 in 2032 prilagaja petletnemu ciklu preverjanja skladnosti iz navedenih uredb. Zato je treba določiti strukturo, obliko in postopek poročanja o nameravani uporabi prilagodljivosti in izvedenih prenosih emisij ter o uporabi s tem povezanih prihodkov v skladu z Uredbo (EU) 2018/842 ter zahteve iz Uredbe (EU) 2018/841 vključiti v poročanje o projekcijah. Od informacij, sporočenih na podlagi izvedenih prenosov v skladu z Uredbo (EU) 2018/841 in Uredbo (EU) 2018/842, se posamezne cene, ki se poročajo o izvedenih prenosih, ne bodo razkrile, na voljo pa bi moral biti razpon cen, ki se plačajo na enoto, tj. najnižja in najvišja cena v vseh transakcijah, o katerih so poročale države članice.

(9) Da se zagotovi pravočasno in učinkovito izvajanje obveznosti, določenih na Konferenci pogodbenic Pariškega sporazuma, je treba določiti časovne okvire za sodelovanje in usklajevanje med Komisijo in državami članicami pri pripravi poročila o evidenci toplogrednih plinov Unije in pregleda UNFCCC. Določiti je treba tudi postopek in časovni razpored za izvajanje celovitega pregleda evidenc toplogrednih plinov držav članic, da bi zagotovili njegovo pravočasno in učinkovito izvajanje.

(10) Države članice bi morale vzpostaviti in upravljati nacionalne sisteme evidenc, da bi zagotovile in okrepile kakovost evidenc s pomočjo dejavnosti načrtovanja, priprave in vodenja evidenc, ki vključujejo zbiranje podatkov o dejavnosti, ustrezno izbiro metod in emisijskih faktorjev, ocenjevanje antropogenih emisij toplogrednih plinov po virih in odvzemov po ponorih, izvajanje ocene negotovosti ter zagotavljanja kakovosti in kontrole kakovosti ter izvajanje postopkov za preverjanje podatkov iz evidenc na nacionalni ravni. Da bi ohranili visoko kakovost nacionalnih sistemov evidenc iz preteklega obdobja, morajo države članice še naprej uporabljati iste standarde načrtovanja, priprave in vodenja evidenc, kot to določajo členi 27 do 29.

(11) Pravila o sistemih za politike in ukrepe ter projekcije bi morala biti skladna z ustreznimi sklepi, ki jih sprejmejo organi UNFCCC ali Pariškega sporazuma. Ker Sklep 18/CMA.1 Konference pogodbenic UNFCCC, ki ima vlogo zasedanja pogodbenic Pariškega sporazuma, zahteva informacije, potrebne za spremljanje napredka z nacionalno določenimi prispevki v skladu s členom 4 Pariškega sporazuma, bi morale države članice predložiti ustrezne informacije o svojih institucionalnih, upravnih in postopkovnih ureditvah za izvajanje nacionalno določenega prispevka Unije na nacionalni ravni.

(12) Za poročanje o onesnaževalih zraka v skladu z Direktivo (EU) 2016/2284 Evropskega parlamenta in Sveta (8) ter o toplogrednih plinih v veliki meri velja podoben pristop, vključno z metodologijami, ki jih uporabljajo države članice. Zato se pri poročanju o politikah in ukrepih ter projekcijah in njihovih sistemih v skladu s poglavjem VI te uredbe podpira usklajen metodološki pristop z upoštevanjem politik in ukrepov ter projekcij, sporočenih v skladu z Direktivo (EU) 2016/2284.

(13) E-platforma iz člena 28 Uredbe (EU) 2018/1999 bi se morala uporabljati za poročanje držav članic in Komisije o vseh razsežnostih energetske unije ob pomoči Evropske agencije za okolje. Komisija sprejema ukrepe za zagotovitev, da se na ta način predložene informacije prek enotne vstopne točke Komisije posredujejo ustreznim povezanim sistemom poročanja, kot je Reportnet Evropske agencije za okolje.

(14) Da se zagotovi skladnost z datumom začetka uporabe ustreznih določb Uredbe (EU) 2018/1999, bi se morala ta uredba uporabljati od 1. januarja 2021.

(15) Uredba (EU) št. 525/2013 se v skladu s členoma 57 in 58 Uredbe (EU) 2018/1999 razveljavi z učinkom od 1. januarja 2021, z izjemo člena 7, člena 17(1)(a) in (d) ter člena 19 navedene uredbe, ki se uporabljajo za poročila, ki vsebujejo podatke za leti 2019 in 2020. Izvedbeno uredbo (EU) št. 749/2014 bi bilo zato treba razveljaviti s 1. januarjem 2021, vendar bi se morali njeni členi 3 do 18 ter 27 do 43 še naprej uporabljati za poročila, ki vsebujejo podatke za navedena leta.

(16) Ukrepi iz te uredbe so v skladu z mnenjem Odbora za podnebne spremembe –

SPREJELA NASLEDNJO UREDBO:

POGLAVJE I

PREDMET UREJANJA, PODROČJE UPORABE IN OPREDELITEV POJMOV

Člen 1 Predmet urejanja Ta uredba določa pravila za izvajanje Uredbe (EU) 2018/1999 glede: (a) poročanja držav članic o nacionalnih prilagoditvenih ukrepih, uporabi prihodkov z dražb ter finančni in tehnološki podpori državam v razvoju v skladu s členom 19 Uredbe (EU) 2018/1999; (b) poročanja držav članic o okvirnih evidencah toplogrednih plinov, evidencah toplogrednih plinov ter obračunanih emisijah toplogrednih plinov in odvzemih v skladu s členom 26 Uredbe (EU) 2018/1999; (c) zahtev v zvezi z vzpostavitvijo, upravljanjem in delovanjem nacionalnih sistemov evidenc v skladu s členom 37 Uredbe (EU) 2018/1999; (d) časovnega okvira in postopka za izvajanje celovitega pregleda v skladu s členom 38 Uredbe (EU) 2018/1999; (e) poročanja držav članic o nacionalnih sistemih za politike in ukrepe ter projekcije iz člena 39 Uredbe (EU) 2018/1999.

Člen 2 Področje uporabe Ta uredba se uporablja za poročila, ki jih predložijo države članice in ki vsebujejo podatke, zahtevane od leta 2021 naprej.

Člen 3 Opredelitev pojmov V tej uredbi se uporabljajo naslednje opredelitve pojmov: (1) „skupna tabela za poročanje“ oziroma „CRT“ pomeni tabelo za informacije o antropogenih emisijah toplogrednih plinov po virih in odvzemih po ponorih iz Priloge II k Sklepu 24/CP.19 Konference pogodbenic Okvirne konvencije Združenih narodov o spremembi podnebja (UNFCCC) (Sklep 24/CP.19); (2) „referenčni pristop“ pomeni referenčni pristop Medvladnega panela za podnebne spremembe (IPCC), kot je določen v smernicah IPCC za nacionalne evidence toplogrednih plinov iz leta 2006 (v nadaljnjem besedilu: smernice IPCC iz leta 2006); (3) „pristop 1“ pomeni osnovno metodo za oceno negotovosti, vključeno v smernice IPCC iz leta 2006; (4) „ključna kategorija“ pomeni kategorijo, ki pomembno vpliva na skupne evidence toplogrednih plinov države članice ali Unije v smislu absolutne ravni emisij in odvzemov, trende emisij in odvzemov ali negotovosti glede emisij in odvzemov; (5) „sektorski pristop“ pomeni sektorski pristop IPCC, določen v smernicah IPCC iz leta 2006; (6) „smernice za dokumente o evidenci toplogrednih plinov“ pomeni osnutek, določen v Dodatku k smernicam UNFCCC za poročanje o letnih evidencah toplogrednih plinov, kot je vključen v Prilogo I k Sklepu 24/CP.19; (7) „načini, postopki in smernice za preglednost“ pomeni načine, postopke in smernice za okvir preglednosti za ukrepe in podporo iz člena 13 Pariškega sporazuma, določene v Prilogi k Sklepu 18/CMA.1 Konference pogodbenic UNFCCC, ki ima vlogo zasedanja pogodbenic Pariškega sporazuma; (8) „smernice za evidence toplogrednih plinov“ pomeni smernice iz člena 3 Delegirane uredbe Komisije (EU) 2020/1044 (9); (9) „ponovni izračun“ v skladu s smernicami za evidence toplogrednih plinov pomeni postopek za ponovno oceno antropogenih emisij toplogrednih plinov po virih in odvzemov po ponorih v predhodno predloženih evidencah toplogrednih plinov zaradi sprememb metodologij, sprememb načina pridobivanja in uporabe podatkov o emisijskih faktorjih in dejavnosti ali vključitve novih kategorij virov in ponorov.

POGLAVJE II

POROČANJE DRŽAV ČLANIC O NACIONALNIH PRILAGODITVENIH UKREPIH, PRIHODKIH Z DRAŽB IN PODPORI DRŽAVAM V RAZVOJU

Člen 4 Informacije o nacionalnih prilagoditvenih ukrepih Države članice informacije o svojih nacionalnih prilagoditvenih ukrepih iz člena 19(1) Uredbe (EU) 2018/1999 sporočijo v obliki, določeni v Prilogi I k tej uredbi.

Člen 5 Informacije o uporabi prihodkov z dražb Države članice informacije o uporabi prihodkov, ustvarjenih z dražbo pravic na podlagi člena 19(2) Uredbe (EU) 2018/1999, sporočijo v oblikah določenih v Prilogi II k tej uredbi.

Člen 6 Informacije o finančni in tehnološki podpori državam v razvoju 1. Države članice kvantitativne informacije o javnih in sproščenih finančnih sredstvih iz točke (a)(i) ter razpoložljive informacije o dejavnostih države članice, povezanih s projekti za prenos tehnologije in projekti za krepitev zmogljivosti za države v razvoju, financiranimi iz javnih sredstev, na podlagi UNFCCC, iz točke (a)(iii) dela 2 Priloge VIII k Uredbi (EU) 2018/1999 sporočijo v skladu s skupno obliko tabele, ki jo je uvedel Odbor za razvojno pomoč Organizacije za gospodarsko sodelovanje in razvoj (OECD) za poročanje v okviru sistema za poročanje o upnikih (CRS), ali v oblikah, določenih v Prilogi III k tej uredbi. 2. Države članice kvalitativne metodološke informacije, ki pojasnjujejo metodo, uporabljeno za izračun kvantitativnih informacij, iz točke (a)(ii) dela 2 Priloge VIII k Uredbi (EU) 2018/1999, sporočijo v obliki, določeni v Prilogi IV k tej uredbi. 3. Države članice razpoložljive informacije o načrtovani zagotovitvi podpore iz točke (b) dela 2 Priloge VIII k Uredbi (EU) 2018/1999 sporočijo v obliki, določeni v Prilogi V k tej uredbi.

POGLAVJE III

POROČANJE DRŽAV ČLANIC O OKVIRNIH EVIDENCAH TOPLOGREDNIH PLINOV, EVIDENCAH TOPLOGREDNIH PLINOV TER OBRAČUNANIH EMISIJAH TOPLOGREDNIH PLINOV IN ODVZEMIH

Člen 7 Poročanje o okvirnih evidencah toplogrednih plinov 1. Države članice svoje okvirne evidence toplogrednih plinov iz člena 26(2) Uredbe (EU) 2018/1999 sporočajo v obliki, določeni v Prilogi VI: (a) na ravni razčlenitve kategorij, ki odražajo podatke o dejavnosti in razpoložljive metode za pripravo ocen za leto X – 1; (b) v ločenih stolpcih razdelitev na emisije, ki jih zajema Direktiva 2003/87/ES, in emisije, ki jih zajema Uredba (EU) 2018/842, po kategorijah virov, če so na voljo. 2. Države članice zagotovijo pojasnila, vključno s pojasnili o glavnih vzrokih za ključne spremembe emisij in odvzemov, sporočenih v skladu z obliko, določeno v Prilogi VI, v primerjavi z zadnjim poročilom o končnih podatkih iz evidenc toplogrednih plinov.

Člen 8 Splošna pravila za poročanje o evidencah toplogrednih plinov 1. Države članice informacije iz člena 26(3) Uredbe (EU) 2018/1999 sporočajo tako, da v skladu s smernicami za evidence toplogrednih plinov in pravili iz te uredbe izpolnijo: (a) skupne tabele za poročanje, ki vsebujejo vse razpredelnice ali datoteke v razširljivem označevalnem jeziku (XML), odvisno od razpoložljivosti ustrezne programske opreme, in ki pokrivajo geografsko območje države članice v skladu z Uredbo (EU) 2018/1999; (b) informacije iz členov 9 do 23 te uredbe. 2. Države članice pripravijo osnutek poročila o nacionalni evidenci iz člena 26(3) Uredbe (EU) 2018/1999 (v nadaljnjem besedilu: PNE), ki temelji na smernicah za dokumente o evidenci toplogrednih plinov in je v skladu s pravili iz te uredbe. Države članice informacije, sporočene v skladu s členi 9, 10, 12 in 14 do 18 te uredbe, vključijo v poročilo o nacionalni evidenci ali v ločeno prilogo k poročilu o nacionalni evidenci ter v skladu s Prilogo VII jasno navedejo, kje so informacije navedene.

Člen 9 Poročanje o ponovnih izračunih Države članice poročajo o razlogih za ponovne izračune emisij toplogrednih plinov in odvzemov iz točke (d) dela 1 Priloge V k Uredbi (EU) 2018/1999 v letih 1990, 2005 in X–3; kako se vzdržuje doslednost časovne serije za vsa leta, o katerih se poroča, s pripravo posebnega povzetka o ponovnih izračunih poročila o nacionalni evidenci.

Člen 10 Poročanje o izvajanju priporočil 1. Države članice informacije o ukrepih, sprejetih za izboljšanje ocen v evidencah, iz točke (g) dela 1 Priloge V k Uredbi (EU) 2018/1999 sporočijo v obliki, določeni v Prilogi VIII k tej uredbi. 2. Države članice v svojih poročilih iz odstavka 1 obravnavajo tako težave, na katere je bilo prvič opozorjeno v najnovejših poročilih o pregledu, in težave, ki so enake kot v prejšnjih poročilih o pregledu.

Člen 11 Poročanje o metodah evidentiranja, emisijskih faktorjih in povezanih metodoloških opisih za ključne kategorije Unije 1. Države članice zagotovijo naslednje informacije za pripravo poročila o evidenci Unije iz točke (m) dela 1 Priloge V k Uredbi (EU) 2018/1999: (a) povzetek informacij o metodah in emisijskih faktorjih, ki se uporabljajo za ključne kategorije Unije v ustreznih datotekah XML skupnih tabel za poročanje; (b) za tiste ključne kategorije Unije, pri katerih informacije o metodah in emisijskih faktorjih niso vključene v skupne tabele za poročanje, informacije v skladu z delom 3 Priloge IX k tej uredbi; (c) posodobljene povzetke metodoloških opisov za ključne kategorije Unije v obliki, določeni v delu 4 Priloge IX. 2. Za namene poročanja iz odstavka 1 Komisija državam članicam zagotovi: (a) seznam najnovejših ključnih kategorij Unije do 31. oktobra v obliki, določeni v delu 1 Priloge IX; (b) posodobljeni seznam iz odstavka 2(a) z označenimi spremembami do 28. februarja; (c) kjer so na voljo, informacije o metodah evidentiranja, emisijskih faktorjih in povzetkih metodoloških opisov do 31. oktobra v obliki, določeni v delu 2 Priloge IX; (d) posodobljene informacije iz odstavka 2(c) do 28. februarja.

Člen 12 Poročanje o negotovosti in popolnosti 1. Države članice sporočijo vsaj ocene negotovosti iz pristopa 1 iz točke (m) dela 1 Priloge V k Uredbi (EU) 2018/1999 v obliki, določeni v Prilogi X k tej uredbi. 2. Države članice sporočijo informacije o splošni oceni popolnosti iz točke (m) dela 1 Priloge V k Uredbi (EU) 2018/1999 v poročilu o nacionalni evidenci in pri tem navedejo: (a) kategorije, ki so bile sporočene kot „ni ocenjeno“ (NE), kot so opredeljene v načinih, postopkih in smernicah za preglednost, in podrobna pojasnila za uporabo tega ključa legende, zlasti kadar smernice za evidence toplogrednih plinov določajo metode za oceno toplogrednih plinov; (b) geografsko pokritost evidence toplogrednih plinov in morebitne razlike med geografsko pokritostjo v okviru UNFCCC in Pariškega sporazuma ter na podlagi Uredbe (EU) 2018/1999.

Člen 13 Poročanje o kazalnikih Države članice sporočijo informacije o kazalnikih iz točke (e) dela 1 Priloge V k Uredbi (EU) 2018/1999 v obliki, določeni v Prilogi XI.

Člen 14 Poročanje o skladnosti sporočenih emisij s podatki iz sistema EU za trgovanje z emisijami 1. Države članice sporočijo informacije iz točke (h) dela 1 Priloge V k Uredbi (EU) 2018/1999 v obliki, določeni v Prilogi XII k tej uredbi. 2. Države članice v besedilni obliki sporočijo informacije o rezultatih pregledov iz točke (i) dela 1 Priloge V k Uredbi (EU) 2018/1999.

Člen 15 Poročanje o skladnosti sporočenih podatkov o onesnaževalih zraka 1. Države članice v besedilni obliki sporočijo informacije o rezultatih pregledov iz točke (j)(i) dela 1 Priloge V k Uredbi (EU) 2018/1999 ali o skladnosti podatkov na podlagi točke (b) dela 1 Priloge V k Uredbi (EU) 2018/1999 in pri tem navedejo: (a) ali so ocene emisij ogljikovega monoksida (CO), žveplovega dioksida (SO2), dušikovih oksidov (NOx) in hlapnih organskih spojin v evidencah, ki jih je država članica predložila na podlagi Direktive (EU) 2016/2284, skladne z ustreznimi ocenami emisij v evidencah toplogrednih plinov na podlagi Uredbe (EU) 2018/1999; (b) datuma predložitve poročil na podlagi Direktive (EU) 2016/2284, ki sta bili primerjani s predložitvijo evidence na podlagi Uredbe (EU) 2018/1999. 2. Kadar se pri pregledih iz odstavka 1 ugotovijo več kot +/– 5 % razlike med skupnimi emisijami razen rabe zemljišč, spremembe rabe zemljišč in gozdarstva (LULUCF) za določeno onesnaževalo zraka, sporočeno na podlagi Uredbe (EU) 2018/1999 in Direktive (EU) 2016/2284, zadevna država članica poleg besedilnih informacij iz odstavka 1 sporoči informacije za navedeno onesnaževalo zraka v obliki, določeni v Prilogi XIII k tej uredbi. 3. Države članice lahko informacije iz odstavka 1 sporočijo le, če je razlika več kot +/– 5 % iz odstavka 2 posledica popravka podatkovnih napak ali razlik v geografskem pokritju oziroma obsegu uporabe med zadevnimi pravnimi instrumenti.

Člen 16 Poročanje o skladnosti sporočenih podatkov o fluoriranih toplogrednih plinih Države članice v besedilni obliki sporočijo informacije o rezultatih pregledov iz točke (j)(ii) dela 1 Priloge V k Uredbi (EU) 2018/1999 in pri tem navedejo: (a) preglede, ki jih je država članica opravila glede ravni podrobnosti, nabora podatkov in primerjanih predloženih poročil; (b) glavne rezultate pregledov in razlage glavnih nedoslednosti; (c) ali in na kakšen način so bili uporabljeni podatki, ki so jih upravljavci zbrali na podlagi člena 6(1) Uredbe (EU) št. 517/2014 Evropskega parlamenta in Sveta (10); (d) če se pregledi niso izvajali, razloge, zakaj se pregledi niso šteli za relevantne.

Člen 17 Poročanje o skladnosti s statistiko energetike 1. Države članice v besedilni obliki sporočijo informacije o rezultatih pregledov iz točke (j)(iii) dela 1 Priloge V k Uredbi (EU) 2018/1999, pri čemer navedejo razlike med referenčnim pristopom, izračunanim na podlagi podatkov iz evidenc toplogrednih plinov, in referenčnim pristopom, izračunanim na podlagi statistike energetike, sporočene na podlagi člena 4 in Priloge B k Uredbi (ES) št. 1099/2008 Evropskega parlamenta in Sveta (11). 2. Države članice sporočijo kvantitativne informacije in razlage za več kot +/– 2 % razlike v očitni skupni nacionalni porabi fosilnih goriv na združeni ravni za vse kategorije fosilnih goriv za leto X – 2 iz odstavka 1 v skladu s Prilogo XIV k tej uredbi.

Člen 18 Poročanje o spremembah v opisih nacionalnih sistemov evidenc ali registrov Države članice v ustreznih poglavjih poročila o nacionalnih evidencah jasno navedejo, če od prejšnje predložitve poročila o nacionalni evidenci ni bilo sprememb opisa njihovih nacionalnih sistemov evidenc ali po potrebi njihovih nacionalnih registrov iz točk (k) in (l) dela 1 Priloge V k Uredbi (EU) 2018/1999.

Člen 19 Poročanje o emisijah toplogrednih plinov iz Uredbe (EU) 2018/842 Države članice sporočijo antropogene emisije toplogrednih plinov iz dela 2 Priloge V k Uredbi (EU) 2018/1999 na področju uporabe iz člena 2(1) Uredbe (EU) 2018/842, kot je določeno v točki (a) dela 1 Priloge V k Uredbi (EU) 2018/1999, in posodobitve teh informacij iz točke (d) dela 1 Priloge V k Uredbi (EU) 2018/1999 v obliki iz Priloge XV k tej uredbi.

Člen 20 Poročanje o povzetku informacij o izvedenih prenosih v skladu z Uredbo (EU) 2018/841 Države članice sporočijo povzetek informacij o izvedenih prenosih na podlagi členov 12 in 13 Uredbe (EU) 2018/841 iz točke (f) dela 1 Priloge V k Uredbi (EU) 2018/1999 v obliki, določeni v Prilogi XVI k tej uredbi. Ko Komisija zbere informacije, povzetek informacij, predloženih v skladu s tem odstavkom, da na voljo v elektronski obliki v treh mesecih po prejetju poročil držav članic. V tem povzetku se navede razpon plačanih cen po transakciji enot blažitve za zemljišča.

Člen 21 Poročanje o povzetku informacij o izvedenih prenosih v skladu z Uredbo (EU) 2018/842 1. Države članice sporočijo povzetek informacij o izvedenih prenosih na podlagi člena 5 Uredbe (EU) 2018/842 iz točke (f) dela 1 Priloge V k Uredbi (EU) 2018/1999 v obliki, določeni v tabeli 1 v Prilogi XVII k tej uredbi. Ko Komisija zbere informacije, povzetek informacij, predloženih v skladu s tem odstavkom, da na voljo v elektronski obliki v treh mesecih po prejetju poročil držav članic. V tem povzetku se navede razpon cen, plačanih na transakcijo dodeljenih letnih emisij. 2. V dveh obdobjih med objavo izvedbenih aktov iz člena 38(4) in začetkom postopka preverjanja skladnosti iz člena 38(6) Uredbe (EU) 2018/1999 na podlagi člena 9 Uredbe (EU) 2018/842 lahko države članice Komisiji 15. dne vsakega meseca poročajo o izvedenih prenosih na podlagi člena 5 Uredbe (EU) 2018/842 v obliki iz tabele 2 v Prilogi XVII k tej uredbi. Ko Komisija zbere informacije, povzetek informacij, prejetih v skladu s tem odstavkom, da na voljo pravočasno in v elektronski obliki.

Člen 22 Sporočanje informacij o nameravani uporabi prilagodljivosti v skladu z Uredbo (EU) 2018/842 1. Države članice sporočijo informacije o nameravani uporabi prilagodljivosti iz člena 5(4) in (5) ter člena 7(1) Uredbe (EU) 2018/842 iz točke (n) dela 1 Priloge V k Uredbi (EU) 2018/1999 v obliki, določeni v Prilogi XVIII k tej uredbi. 2. V dveh obdobjih med objavo izvedbenih aktov iz člena 38(4) in začetkom postopka preverjanja skladnosti iz člena 38(6) Uredbe (EU) 2018/1999 na podlagi člena 9 Uredbe (EU) 2018/842 lahko države članice Komisiji 15. dne vsakega meseca poročajo o nameravani uporabi prilagodljivosti iz člena 5(4) in (5) v obliki iz tabele 1 v Prilogi XVIII k tej uredbi. Ko Komisija zbere informacije, ki jih prejme v skladu s tem odstavkom, jih da na voljo v elektronski obliki najpozneje konec zgoraj navedenega meseca. 3. Informacije, sporočene na podlagi odstavkov 1 in 2 tega člena, ne vključujejo izvedenih prenosov, o katerih se poroča na podlagi člena 21.

Člen 23 Poročanje o uporabi prihodkov iz prenosov v skladu z Uredbo (EU) 2018/842 Države članice sporočijo informacije o uporabi prihodkov v skladu s členom 5(6) Uredbe (EU) 2018/842 iz točke (n) dela 1 Priloge V k Uredbi (EU) 2018/1999 v obliki, določeni v Prilogi XIX k tej uredbi.

Člen 24 Poročanje o obračunanih emisijah toplogrednih plinov in odvzemih Države članice sporočajo obračunane emisije toplogrednih plinov in odvzeme iz člena 26(5) Uredbe (EU) 2018/1999 v obliki, določeni v Prilogi XX.

Člen 25 Časovni okviri za sodelovanje in usklajevanje pri pripravi evidence toplogrednih plinov Unije in pregleda UNFCCC 1. Države članice in Komisija sodelujejo in se usklajujejo pri pripravi evidence toplogrednih plinov Unije in poročila o evidenci Unije v skladu z roki iz Priloge XXI. 2. Kadar država članica ponovno predloži svojo evidenco sekretariatu UNFCCC, Komisiji najpozneje en teden po ponovni predložitvi pošlje povzetek sprememb v ponovno predloženi evidenci. 3. Med pregledom UNFCCC evidence Unije države članice na zahtevo Komisije čim prej posredujejo Komisiji odgovore na vprašanja, ki so jih zastavili pregledovalci UNFCCC.

POGLAVJE IV

ZAHTEVE GLEDE VZPOSTAVITVE, UPRAVLJANJA IN DELOVANJA NACIONALNIH SISTEMOV EVIDENC

Člen 26 Naloge nacionalnih sistemov evidenc Pri izvajanju nacionalnih sistemov evidenc na podlagi člena 37 Uredbe (EU) 2018/1999 vsaka država članica: (a) vzpostavi in vzdržuje institucionalne, pravne in postopkovne ureditve, potrebne za opravljanje nalog na podlagi členov 27 do 29, med vladnimi agencijami in drugimi subjekti, odgovornimi za izvajanje vseh funkcij; (b) zagotovi zadostno zmogljivost za pravočasno izvajanje nalog na podlagi členov 27 do 29, vključno z zbiranjem podatkov za ocenjevanje antropogenih emisij toplogrednih plinov po virih in odvzemov po ponorih, ter ureditev za tehnično usposobljenost osebja, vključenega v postopek razvoja evidenc.

Člen 27 Načrtovanje evidenc 1. Vsaka država članica v okviru načrtovanja evidenc: (a) imenuje enotni nacionalni subjekt, ki je na splošno odgovoren za nacionalne evidence, ter posreduje njegov poštni in elektronski naslov; (b) opredeli in dodeli posebne odgovornosti v postopku razvoja evidenc, tudi tiste, ki se nanašajo na izbiro metod, zbiranje podatkov, zlasti podatkov o dejavnostih in emisijskih faktorjih od statističnih služb in drugih subjektov, obdelavo in arhiviranje, kontrolo in zagotavljanje kakovosti; (c) pripravi načrt za zagotavljanje kakovosti in kontrolo kakovosti v zvezi z evidencami, v katerem so opisani posebni postopki kontrole kakovosti, ki jih je treba izvesti v postopku razvoja evidenc, omogoča izvajanje splošnih postopkov zagotavljanja kakovosti, ki jih je treba izvesti, in določa cilje kakovosti; (d) preuči možnost o vzpostavitvi postopkov za uradno obravnavo in odobritev evidenc pred njihovo predložitvijo, po potrebi vključno s kakršnimi koli ponovnimi izračuni, in odgovarja na morebitna vprašanja, ki se pojavijo v postopkih pregleda evidenc. 2. Vsaka država članica v okviru svojega načrtovanja evidenc po potrebi preuči načine za izboljšanje kakovosti podatkov o dejavnosti, emisijskih faktorjev, metod in drugih ustreznih tehničnih elementov evidenc. Informacije, pridobljene z izvajanjem načrta za zagotavljanje kakovosti in kontrolo kakovosti, iz pregledov na podlagi člena 19 Uredbe (EU) št. 525/2013, člena 38 Uredbe (EU) 2018/1999 in UNFCCC, se po potrebi upoštevajo pri pripravi in/ali reviziji načrta za zagotavljanje kakovosti in kontrolo kakovosti ter ciljev kakovosti.

Člen 28 Priprava evidenc 1. Vsaka država članica v skladu s smernicami za evidence toplogrednih plinov: (a) opredeli ključne kategorije in pripravi ocene z uporabo ustreznih metod za oceno emisij in odvzemov iz ključnih kategorij; (b) zbere dovolj podatkov o dejavnostih, obdeluje informacije in emisijske faktorje, potrebne za podporo metod, ki so bile izbrane za ocenjevanje antropogenih emisij toplogrednih plinov po virih in odvzemov po ponorih; (c) izdela kvantitativno oceno negotovosti evidenc za vsako kategorijo in za skupne evidence ter pripravi ponovne izračune predhodno predloženih ocen antropogenih emisij toplogrednih plinov po virih in odvzemov po ponorih; (d) pripravi nacionalne evidence in izvaja splošne postopke kontrole kakovosti evidenc v skladu s svojim načrtom za zagotavljanje kakovosti in kontrolo kakovosti. 2. Vsaka država članica v okviru priprave evidenc po potrebi: (a) za ključne kategorije in posamezne kategorije, pri katerih je prišlo do znatnih metodoloških sprememb in/ali sprememb podatkov, uporabi postopke kontrole kakovosti, specifične za posamezno kategorijo, v skladu s smernicami za evidence toplogrednih plinov; (b) pred predložitvijo evidenc v skladu z načrtovanimi postopki zagotavljanja kakovosti iz člena 27(1)(c) zagotovi osnovni pregled evidenc s strani neodvisne tretje strani ali osebe, ki ni vključena v razvoj evidenc; (c) zagotoviti obsežnejši pregled ključnih kategorij in kategorij, pri katerih je prišlo do znatnih metodoloških sprememb; (d) na podlagi pregledov v skladu z načini, postopki in smernicami za preglednost ter v skladu s členom 38 Uredbe (EU) 2018/1999 in rednimi notranjimi vrednotenji postopka priprave evidenc ponovno oceni postopek načrtovanja evidenc, da se dosežejo opredeljeni cilji kakovosti iz člena 27(1)(c) te uredbe.

Člen 29 Upravljanje evidenc 1. Vsaka država članica v okviru svojega upravljanja evidenc: (a) vsako leto za predložene časovne serije arhivira informacije iz evidenc, vključno z: vsemi razčlenjenimi emisijskimi faktorji, podatki o dejavnostih ter dokumentacijo o tem, kako so bili ti podatki pridobljeni in združeni; notranjo dokumentacijo o postopkih zagotavljanja kakovosti in kontrole kakovosti, zunanjih in notranjih pregledih, dokumentacijo o letnih ključnih virih in identifikaciji ključnih virov ter načrtovanju izboljšave evidenc; (b) skupinam za pregled v skladu z načini, postopki in smernicami za preglednost ter v skladu s členom 38 Uredbe (EU) 2018/1999 zagotavlja dostop do vseh arhiviranih informacij, ki jih je država članica uporabila za pripravo evidenc, pri čemer upošteva pravila o zaupnosti za posamezne države; (c) se pravočasno odzove na zahteve za pojasnitev informacij iz evidenc, ki izhajajo iz različnih faz postopka pregleda informacij iz evidenc, ter na zahteve za pojasnitev informacij o nacionalnem sistemu. 2. Vsaka država članica v okviru upravljanja svojih evidenc po potrebi poskrbi, da je zbirka arhiviranih informacij lahko dostopna.

POGLAVJE V

POSTOPEK IN ČASOVNI RAZPORED ZA IZVAJANJE CELOVITEGA PREGLEDA

Člen 30 Postopek za celovit pregled 1. Pri izvajanju celovitih pregledov (ali „pregledov“) iz člena 38(1) Uredbe (EU) 2018/1999 Komisiji in Evropski agenciji za okolje pomaga pregledovalna skupina tehniških strokovnjakov. Pri tem se upošteva postopek iz Priloge XXII. 2. Evropska agencija za okolje za celovite preglede opravlja naloge sekretariata, kot je določeno v Prilogi XXII. 3. Komisija ob pomoči Evropske agencije za okolje izbere zadostno število strokovnjakov za pregled, da zajame primerne sektorje evidence. Izbrani strokovnjaki za pregled imajo izkušnje na področju priprave evidenc toplogrednih plinov in so, kadar je to mogoče, dejavni v postopkih pregledovanja toplogrednih plinov. Tehniški strokovnjaki, ki so pomagali pri pripravi evidence toplogrednih plinov posamezne države članice ali so državljani navedene države članice, ne sodelujejo pri pregledu zadevne evidence. 4. Celoviti pregledi se izvajajo kot dokumentacijski in centralizirani pregledi, kot je določeno v Prilogi XXII. Na priporočilo pregledovalne skupine tehniških strokovnjakov in ob posvetovanju z zadevno državo članico se lahko organizirajo obiski držav. 5. Pregledi v skladu s členom 38(2)(b) Uredbe (EU) 2018/1999 po potrebi vključujejo informacije, določene v Prilogi XXII. 6. Pregledi iz člena 38(2)(c) Uredbe (EU) 2018/1999 po potrebi vključujejo podroben pregled skladnosti obračunanih emisij in odvzemov s predpisi Unije. 7. Celoviti pregledi po potrebi vključujejo preglede za ugotovitev, ali lahko področja izboljšave, ugotovljena v pregledih UNFCCC ali Unije za eno državo članico, pomenijo področje izboljšave tudi za druge države članice. 8. Pregled evidenc toplogrednih plinov se opravi dosledno in objektivno po vseh državah članicah.

Člen 31 Tehnični popravki 1. Tehnični popravek v zvezi z ocenami emisij v smislu člena 38(2)(d) Uredbe (EU) 2018/1999 se šteje za potrebnega, če prenizka ali previsoka ocena presega prag pomembnosti, določen v odstavku 2 tega člena. Podrobnosti o tehničnih popravkih so določene v Prilogi XXII k tej uredbi. 2. Prag pomembnosti za določen vir ali ponor znaša 0,05 % skupnih nacionalnih emisij toplogrednih plinov države članice brez LULUCF za leto pregledovane evidence ali ne presega 500 kt ekvivalenta CO2, pri čemer se upošteva manjša od obeh vrednosti. 3. V odgovoru na ugotovitev Komisije, ki je bila državi članici sporočena med pregledom, lahko država članica zahteva spremembo svojih ocen emisij ali obračunanih emisij in odvzemov, tako da predloži popravljene ocene. Če pregledovalna tehniška skupina oceni, da je revidirana ocena ustrezna, se ta s priloženo utemeljitvijo vključi v poročilo o pregledu iz člena 32.

Člen 32 Končna poročila o pregledu Komisija obvesti zadevno državo članico o koncu celovitega pregleda in državi članici predloži končno poročilo o pregledu do 30. avgusta 2027 oziroma 30. avgusta 2032.

Člen 33 Sodelovanje z državami članicami 1. Države članice: (a) sodelujejo pri pregledu v skladu s časovnim razporedom iz Priloge XXII; (b) imenujejo nacionalne kontaktne točke za pregled Unije; (c) pomagajo pri organizaciji obiska v državi, če je potreben, in ga olajšujejo; (d) zagotavljajo odgovore ter dodatne informacije in pripombe glede poročil o pregledu, če je to primerno. 2. Komisija na zahtevo držav članic vključi pripombe glede ugotovitev pregleda v končno poročilo o pregledu iz člena 32. 3. Komisija obvesti države članice o sestavi pregledovalne skupine tehniških strokovnjakov, ki so bili izbrani v skladu s členom 30.

Člen 34 Časovni razpored za celovite preglede Celoviti pregled se opravi po časovnem razporedu, določenem v Prilogi XXII.

POGLAVJE VI

POLITIKE IN UKREPI TER PROJEKCIJE

Člen 35 Postopki predložitve poročil Države članice za predložitev informacij v skladu s tem poglavjem uporabijo e-platformo iz člena 28 Uredbe (EU) 2018/1999 ter povezana orodja in predloge Komisije, ki ji pomaga Evropska agencija za okolje v skladu s členom 42 Uredbe (EU) 2018/1999.

Člen 36 Poročanje o nacionalnih sistemih za politike in ukrepe ter projekcije Države članice zagotovijo opis svojih nacionalnih sistemov za poročanje o politikah in ukrepih ali skupinah ukrepov ter projekcijah iz točke (a) Priloge VI k Uredbi (EU) 2018/1999 v obliki, določeni v Prilogi XXIII k tej uredbi.

Člen 37 Poročanje o nacionalnih politikah in ukrepih 1. Države članice informacije o svojih nacionalnih politikah in ukrepih ali skupinah ukrepov iz točke (c) Priloge VI k Uredbi (EU) 2018/1999 sporočajo v obliki, določeni v Prilogi XXIV k tej uredbi. 2. Države članice naslednje informacije sporočajo v besedilni obliki: (a) posodobitve, ki so pomembne za njihove dolgoročne strategije iz točke (b) Priloge VI k Uredbi (EU) 2018/1999; (b) načrtovane dodatne politike in ukrepe iz točke (d) Priloge VI k Uredbi (EU) 2018/1999; (c) povezave med različnimi politikami in ukrepi ter prispevek navedenih politik in ukrepov k različnim scenarijem projekcij, kot je določeno v točki (e) Priloge VI k Uredbi (EU) 2018/1999.

Člen 38 Poročanje o nacionalnih projekcijah 1. Države članice sporočajo informacije o svojih nacionalnih projekcijah antropogenih emisij toplogrednih plinov po virih in odvzemov po ponorih, organizirane po plinih ali skupinah plinov, iz člena 18(1)(b) in točke (a) Priloge VII k Uredbi (EU) 2018/1999 v obliki, določeni v Prilogi XXV k tej uredbi. 2. Države članice zagotovijo dodatne informacije o svojih nacionalnih projekcijah antropogenih emisij toplogrednih plinov po virih in odvzemov po ponorih iz Priloge VII k Uredbi (EU) 2018/1999 v besedilni obliki, pri čemer navedejo: (a) rezultate projekcij za skupne emisije toplogrednih plinov, emisije, ki jih zajema Uredba (EU) 2018/842 oziroma Direktiva 2003/87/ES ter projekcije emisij po virih in odvzeme po ponorih v okviru Uredbe (EU) 2018/841, v skladu s točko (b) Priloge VII k Uredbi (EU) 2018/1999; (b) rezultate analize občutljivosti, opravljene v skladu točko (d) Priloge VII k Uredbi (EU) 2018/1999, (1) za vse sporočene emisije toplogrednih plinov, skupaj s kratko razlago o tem, kateri parametri so bili spremenjeni in kako; (2) razdeljene na skupne emisije, ki jih zajemata Direktiva 2003/87/ES oziroma Uredba (EU) 2018/842, ter projekcije emisij po virih in odvzeme po ponorih v okviru Uredbe (EU) 2018/841, kadar so take informacije na voljo; (c) leto podatkov iz evidence (izhodiščno leto) in leto poročila o evidenci, uporabljeno kot izhodišče za projekcije; (d) uporabljene metodologije za projekcije, vključno s kratkim opisom uporabljenih modelov ter njihovega sektorskega, geografskega in časovnega pokritja, sklici na nadaljnje informacije o modelih ter informacijami o virih podatkov, ključnih uporabljenih zunanjih predpostavkah in parametrih; v skladu s točko (e) Priloge VII k Uredbi (EU) 2018/1999. 3. Države članice v poročilih o projekcijah, ki jih je treba predložiti v skladu s členom 18(1) Uredbe (EU) 2018/1999, upoštevajo usklajene vrednosti za ključne parametre za projekcije – vsaj za uvozne cene nafte, plina in premoga, pa tudi za uvozne cene ogljika v okviru evropskega sistema za trgovanje z emisijami v skladu z Direktivo 2003/87/ES – ki jih je Komisija v posvetovanju z državami članicami priporočila dvanajst mesecev pred rokom za predložitev poročil.

POGLAVJE VII

PREHODNE IN KONČNE DOLOČBE

Člen 39 Razveljavitev Izvedbena uredba (EU) št. 749/2014 se razveljavi z učinkom od 1. januarja 2021 ob upoštevanju prehodnih določb iz člena 40 te uredbe.

Člen 40 Prehodne določbe Z odstopanjem od člena 39 te uredbe, se členi 3 do 18 in 27 do 43 Izvedbene uredbe (EU) št. 749/2014 še naprej uporabljajo za poročila s podatki, ki se zahtevajo za leti 2019 in 2020.

Člen 41 Začetek veljavnosti in uporaba Ta uredba začne veljati dvajseti dan po objavi v Uradnem listu Evropske unije. Uporablja se od 1. januarja 2021.

Ta uredba je v celoti zavezujoča in se neposredno uporablja v vseh državah članicah. V Bruslju, 7. avgusta 2020 Za Komisijo Predsednica Ursula VON DER LEYEN

(1) UL L 328, 21.12.2018, str. 1.

(2) Uredba (EU) št. 525/2013 Evropskega parlamenta in Sveta z dne 21. maja 2013 o mehanizmu za spremljanje emisij toplogrednih plinov in poročanje o njih ter za sporočanje drugih informacij v zvezi s podnebnimi spremembami na nacionalni ravni in ravni Unije ter o razveljavitvi Sklepa št. 280/2004/ES (UL L 165, 18.6.2013, str. 13).

(3) Odobrena s Sklepom Sveta z dne 15. decembra 1993 o sklenitvi Okvirne konvencije Združenih narodov o spremembi podnebja (94/69/ES) (UL L 33, 7.2.1994, str. 11).

(4) Odobren s Sklepom Sveta (EU) 2016/1841 z dne 5. oktobra 2016 o sklenitvi Pariškega sporazuma, sprejetega na podlagi Okvirne konvencije Združenih narodov o spremembi podnebja, v imenu Evropske unije (UL L 282, 19.10.2016, str. 1).

(5) Direktiva 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Uniji in o spremembi Direktive Sveta 96/61/ES (UL L 275, 25.10.2003, str. 32).

(6) Uredba (EU) 2018/841 Evropskega parlamenta in Sveta z dne 30. maja 2018 o vključitvi emisij toplogrednih plinov in odvzemov zaradi rabe zemljišč, spremembe rabe zemljišč in gozdarstva v okvir podnebne in energetske politike do leta 2030 ter spremembi Uredbe (EU) št. 525/2013 in Sklepa št. 529/2013/EU (UL L 156, 19.6.2018, str. 1).

(7) Uredba (EU) 2018/842 Evropskega parlamenta in Sveta z dne 30. maja 2018 o zavezujočem letnem zmanjšanju emisij toplogrednih plinov za države članice v obdobju od 2021 do 2030 kot prispevku k podnebnim ukrepom za izpolnitev zavez iz Pariškega sporazuma ter o spremembi Uredbe (EU) št. 525/2013 (UL L 156, 19.6.2018, str. 26).

(8) Direktiva (EU) 2016/2284 Evropskega parlamenta in Sveta z dne 14. decembra 2016 o zmanjšanju nacionalnih emisij za nekatera onesnaževala zraka, spremembi Direktive 2003/35/ES in razveljavitvi Direktive 2001/81/ES (UL L 344, 17.12.2016, str. 1).

(9) Delegirana uredba Komisije (EU) 2020/1044 z dne 8. maja 2020 o dopolnitvi Uredbe (EU) 2018/1999 Evropskega parlamenta in Sveta v zvezi z vrednostmi za potenciale globalnega segrevanja in smernicami za evidence in v zvezi s sistemom evidenc Unije ter razveljavitvi Delegirane uredbe Komisije (EU) št. 666/2014 (UL L 230, 17.7.2020, str. 1).

(10) Uredba (EU) št. 517/2014 Evropskega parlamenta in Sveta z dne 16. aprila 2014 o fluoriranih toplogrednih plinih in razveljavitvi Uredbe (ES) št. 842/2006 (UL L 150, 20.5.2014, str. 195).

(11) Uredba (ES) št. 1099/2008 Evropskega parlamenta in Sveta z dne 22. oktobra 2008 o statistiki energetike (UL L 304, 14.11.2008, str. 1).